মহিলা ক্রিকেট বিশ্বকাপ
আইসিসি মহিলা ক্রিকেট বিশ্বকাপ () আন্তর্জাতিক ক্রিকেট চ্যাম্পিয়নশীপে মহিলাদের প্রাচীনতম ও প্রধান একদিনের আন্তর্জাতিক ক্রিকেট (ডব্লিউওডিআই) প্রতিযোগিতাবিশেষ। এ ক্রীড়া প্রতিযোগিতাটি ক্রিকেট পরিচালনাকারী সংস্থা আন্তর্জাতিক ক্রিকেট কাউন্সিল (আইসিসি) কর্তৃক পরিচালিত হয়। প্রকৃতপক্ষে ১৯৫৮ সালে মহিলাদের ক্রিকেট সংস্থারূপে গঠিত আন্তর্জাতিক মহিলা ক্রিকেট কাউন্সিল (আইডব্লিউসিসি) কর্তৃক মহিলা বিশ্বকাপ ক্রিকেট পরিচালিত হতো। পরবর্তীতে ২০০৫ সালে আন্তর্জাতিক মহিলা ক্রিকেট কাউন্সিল একীভূত হওয়ায় আইসিসি’র উপর এ প্রতিযোগিতা পরিচালনার দায়িত্বভার হস্তান্তরিত হয়। পুরুষদের বিশ্বকাপ ক্রিকেটের দুই বছর পূর্ব থেকে ১৯৭৩ সালে ইংল্যান্ডে প্রথমবারের মতো মহিলা ক্রিকেট বিশ্বকাপ প্রতিযোগিতার প্রচলন শুরু হয়। শুরুর দিকে গভীর আর্থিক সঙ্কটের মুখে পড়তে হয়েছিল। এরফলে বেশকিছু দেশ প্রতিযোগিতায় অংশ নিতে অস্বীকার করে ও সর্বোচ্চ ছয় বছরের ব্যবধানে পরবর্তী প্রতিযোগিতা অনুষ্ঠিত হবারও নজির রয়েছে। তবে, ২০০৫ সালের বিশ্বকাপ থেকে নিয়মিতভাবে প্রতি চার বছর অন্তর অনুষ্ঠিত হচ্ছে।
পাপুয়া নিউগিনি জাতীয় মহিলা ক্রিকেট দল
সেপ্টেম্বর, ২০০৬ সালে আন্তর্জাতিক ক্রিকেট অঙ্গনে পাপুয়া নিউগিনির অভিষেক ঘটে। আইসিসি পূর্ব এশিয়া-প্রশান্ত মহাসাগরীয় অঞ্চল (ইএপি) থেকে ২০০৮ সালের বিশ্বকাপ বাছাইপর্বে প্রতিনিধিত্ব করার উদ্দেশ্যে জাপানের বিপক্ষে তিন খেলার সিরিজে অংশ নেয়। জাপানের বিপক্ষে ৩-০ ব্যবধানে সিরিজ জয় করলেও বিশ্বকাপ বাছাইপর্বে কেবলমাত্র বারমুদার বিপক্ষেই দুই খেলায় জয়ী হয়েছিল।